論語 (Wikisource)/泰伯第八
<onlyinclude>八之一
子曰：「泰伯，其可謂至德也已矣！三以天下讓，民無得而稱焉。」

八之二
子曰：「恭而無禮則勞，慎而無禮則葸，勇而無禮則亂，直而無禮則絞。君子篤於親，則民興於仁。故舊不遺，則民不偷。」

八之三
曾子有疾，召門弟子曰：「啟予足！啟予手！詩云：『戰戰兢兢，如臨深淵，如履薄冰。』而今而後，吾知免夫！小子！」

八之四
曾子有疾，孟敬子問之。曾子言曰：「鳥之將死，其鳴也哀，人之將死，其言也善。君子所貴乎道者三：動容貌，斯遠暴慢矣；正顏色，斯近信矣；出辭氣，斯遠鄙倍矣；籩豆之事，則有司存。」

八之五
曾子曰：「以能問於不能，以多問於寡，有若無，實若虛，犯而不校。昔者吾友，嘗從事於斯矣。」

八之六
曾子曰：「可以託六尺之孤，可以寄百里之命，臨大節而不可奪也。君子人與？君子人也！」

八之七
曾子曰：「士不可不弘毅，任重而道遠。仁以為己任，不亦重乎；死而後已，不亦遠乎。」

八之八
子曰：「興於詩，立於禮，成於樂。」

八之九
子曰：「民可使由之，不可使知之。」

八之十
子曰：「好勇疾貧，亂也。人而不仁，疾之已甚，亂也。」

八之十一
子曰：「如有周公之才之美，使驕且吝，其餘不足觀也已！」

八之十二
子曰：「三年學，不至於穀，不易得也。」

八之十三
子曰：「篤信好學，守死善道。危邦不入，亂邦不居。天下有道則見，無道則隱。邦有道，貧且賤焉，恥也；邦無道，富且貴焉，恥也。」

八之十四
子曰：「不在其位，不謀其政。」

八之十五
子曰：「師摯之始，關雎之亂，洋洋乎，盈耳哉！」

八之十六
子曰：「狂而不直，侗而不愿，悾悾而不信，吾不知之矣！」

八之十七
子曰：「學如不及，猶恐失之。」

八之十八
子曰：「巍巍乎，舜、禹之有天下也，而不與焉。」

八之十九
子曰：「大哉，堯之為君也！巍巍乎，唯天為大，唯堯則之！蕩蕩乎，民無能名焉！巍巍乎，其有成功也！煥乎，其有文章！」

八之二十
舜有臣五人，而天下治。武王曰：「予有亂臣十人。」孔子曰：「『才難』，不其然乎？唐虞之際，於斯為盛，有婦人焉，九人而已。三分天下有其二，以服事殷、周之德，其可謂至德也已矣！」

八之二一
子曰：「禹，吾無閒然矣！菲飲食，而致孝乎鬼神；惡衣服，而致美乎黻冕；卑宮室，而盡力乎溝洫。禹，吾無間矣！」

論語